b'\n_START_ARTICLE_\nSamuel Kanyon Doe\n_START_SECTION_\n\xc5\xbdivljenjepis\n_START_PARAGRAPH_\nSamuel Doe je bil potomec staroselcev iz plemena Kran iz poljedelske notranjosti Liberije, ki je svojo voja\xc5\xa1ko kariero za\xc4\x8del v Specialnih silah Kopenske vojske ZDA, od koder se je s \xc4\x8dinom Master Sargeanta leta 1980 vrnil v Liberijo in tam izvedel voja\xc5\xa1ki udar._NEWLINE_Z umorom predsednika Williama R. Tolberta ml. je Liberiji zavladal s trdo roko. Za njegov re\xc5\xbeim je bilo zna\xc4\x8dilno brutalno zatiranje politi\xc4\x8dne opozicije, obenem pa privilegiranje plemena iz katerega je izhajal, kar je vodilo do ponavljajo\xc4\x8dih se nasilnih uporov drugih plemen v tej afri\xc5\xa1ki dr\xc5\xbeavi. Kljub temu, da ni pripadal eliti, ki je ves \xc4\x8das vzdr\xc5\xbeevala tesne stike z ZDA, je z Washingtonom kmalu na\xc5\xa1el skupen jezik. Postal je velik podpornik politike Ronalda Reagana v Afriki, zaradi \xc4\x8desar je ohladil odnose s Sovjetsko zvezo._NEWLINE_Leta 1984 je Doe prepovedal delovanje politi\xc4\x8dnih strank, leto kasneje pa si je s prikrojevanjem izidov zagotovil zmago na predsedni\xc5\xa1kih volitvah. Poskrbel je, da je na volitvah zmagal z 51\xc2\xa0% glasov. Za zmago naj bi si (\xc4\x8deprav o tem ni uradnih zapisov) dal tudi spremeniti rojstni datum iz leta 1951 na 1950, da bi tako zadostil kriteriju iz ustave, po kateri mora biti predsedni\xc5\xa1ki kandidat star najmanj 35 let. Doe naj bi dal pred volitvami ubiti tudi vsaj 50 politi\xc4\x8dnih nasprotnikov, glasove pa naj bi \xc5\xa1tela posebej za to izbrana komisija, ki jo je dolo\xc4\x8dil sam.\n_START_SECTION_\nDr\xc5\xbeavljanska vojna in padec re\xc5\xbeima ter smrt Samuela Doe-a\n_START_PARAGRAPH_\nKonec leta 1989 je izbruhnila krvava dr\xc5\xbeavljanska vojna v kateri je Doejev biv\xc5\xa1i politi\xc4\x8dni zaveznik, Charles Taylor posku\xc5\xa1al strmoglaviti predsednika. Ob pomo\xc4\x8di vodje uporni\xc5\xa1kih skupin Yormieja Johnsona mu je prevrat uspel \xc5\xbee leta 1990. Predsednika Samuela Doe-a pa so takrat tudi ujeli v glavnem mestu in ga po dolgotrajnem in grozovitem mu\xc4\x8denju ubili pred televizijskimi kamerami. Njegova grozovita smrt, ko so ga po\xc4\x8dasi razrezali na ko\xc5\xa1\xc4\x8dke in je bil celo prisiljen pojesti lastno uho, preden je izkrvavel, se je ohranila na video posnetku do danes, leta 1990 pa je zelo odmevala po svetu. Na posnetku naj bi bil prisoten tudi Johnson, ki naj bi mu\xc4\x8denje vodil in ob grozljivih prizorih pil pivo.'